Direktiva Sveta

z dne 16. decembra 1991

o približevanju zakonodaje držav članic o obvezni uporabi varnostnih pasov v vozilih z manj kakor 3,5 tone

(91/671/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 75 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker se nacionalni zakoni o obvezni uporabi varnostnih pasov zelo razlikujejo med državami članicami; ker je zato treba to obvezno uporabo uskladiti;

ker bi bilo treba uskladiti obvezno uporabo varnostnih pasov v vozilih z manj kakor 3,5 tone, da bi bila uporabnikom cest zagotovljena višja stopnja varnosti;

ker veljata direktivi 76/115/EGS [4] in 77/541/EGS [5] za tehnične zahteve v zvezi z varnostnimi pasovi, ki jih morajo motorna vozila izpolnjevati, ne pa za uporabo varnostnih pasov;

ker so se v resoluciji z dne 19. decembra 1984 [6] Svet in predstavniki vlad držav članic, ki so se sestali v okviru Sveta, zavezali, da bodo zagotovili čim prejšnji sprejem predlogov na področju varnosti v cestnem prometu, in povabili Komisijo k predložitvi predlogov;

ker so resolucije Evropskega parlamenta o varnosti v cestnem prometu [7] priporočile obvezno pripenjanje z varnostnimi pasovi za vse potnike, vključno z otroki, na vseh cestah in vseh sedežih v osebnih vozilih (razen v vozilih javnega prometa);

ker bi bilo treba določiti obvezno uporabo sistemov za zadrževanje otrok na sedežih, opremljenih z varnostnimi pasovi;

ker je treba do sprejetja usklajenih standardov Skupnosti za sisteme zadrževanja otrok, tiste standarde, ki so v skladu z nacionalnimi zahtevami držav članic, priznati v vseh državah članicah;

ker so študije tudi pokazale, da so za potnike, ki niso pripeti, zadnji sedeži skoraj tako nevarni kakor sprednji in da potniki na zadnjem sedežu, ki niso pripeti, povečujejo tveganje poškodb potnikom na sprednjih sedežih; ker bi bilo tako mogoče še dodatno zmanjšati število smrti in poškodb, če bi bilo pripenjanje s pasovi na zadnjih sedežih obvezno;

ker bi določitev datuma začetka veljavnosti ukrepov iz te direktive morala omogočiti čas za izdelavo osnutka potrebnih izvedbenih predpisov, zlasti v tistih državah članicah, v katerih takih predpisov še ni,

SPREJEL NASLEDNJO DIREKTIVO:

Člen 1

1. Ta direktiva se uporablja za vsa motorna vozila v kategorijah M1, M2 (razen za zadnje sedeže in vozila z največjo dovoljeno maso, ki presega 3,5 tone, in tista, ki imajo prostore, posebej namenjene stoječim potnikom) in N1 (razen za zadnje sedeže), kakor so opredeljena v Prilogi I k Direktivi 70/156/EGS [8], za uporabo na cesti, z vsaj štirimi kolesi in najvišjo konstrukcijsko določeno hitrostjo, ki presega 25 km/h.

2. V tej direktivi:

(1) "varnostni pas (sedežni pas, pas)" pomeni sistem trakov z varnostno sponko, napravami za nastavitev in pritrdilnimi elementi, ki ga je mogoče pritrditi v motornem vozilu in je narejen za zmanjševanje tveganja poškodb uporabnika pri trčenju ali nenadnem zmanjšanju hitrosti vozila, tako da omeji gibljivost njegovega telesa. Tak sistem se na splošno označuje kot "sistem pasov", izraz, ki zajema tudi vse naprave za absorpcijo energije ali navijanje pasu nazaj;

(2) "sistem za zadrževanje potnikov" pomeni sistem, ki ga sestavljajo sedež, s primernimi sredstvi pritrjen na ohišje vozila, in varnostni pas, ki ima na sedežu vsaj eno sidrišče;

(3) "sedež" pomeni element, ki je lahko ali pa ni vključen v ohišje vozila, skupaj z opremo, namenjen za sedenje ene odrasle osebe. Izraz zajema posamezni sedež, pa tudi del sedežne klopi, namenjen za sedenju ene osebe.

Člen 2

Države članice zagotovijo, da so voznik in potniki, ki sedijo na sedežih vozil na cesti, navedenih v členu 1, pripeti z varnostnimi pasovi ali so zavarovani z odobrenim sistemom za zadrževanje potnikov, če so zasedeni sedeži opremljeni s tako opremo. Potniki na zadnjih sedežih morajo prednostno uporabljati opremljene sedeže.

Države članice zagotovijo, da so otroci do 12. leta starosti in manjši od 150 cm, ki v takih vozilih potujejo in sedijo na sedežih, opremljenih s pasovi, zavarovani z odobrenim sistemom za zadrževanje potnikov, primernim višini in teži otroka. Ti sedeži morajo biti prednostno zasedeni.

Uporaba sistema za zadrževanje potnikov, ki ga je odobril pristojni organ države članice, se dovoli v drugih državah članicah.

Člen 3

Določbe te direktive veljajo tudi za voznike in potnike vozil, registriranih v tretji državi, ki se uporabljajo na cesti v Skupnosti.

Člen 4

1. Z odstopanjem od drugega odstavka člena 2 lahko države članice na svojem nacionalnem ozemlju dovolijo, da so otroci, stari tri leta in več, ki sedijo na sedežih vozil iz člena 1, zavarovani z varnostnim pasom ali drugim sistemom za zadrževanje, odobrenim za odrasle.

2. Prav tako države članice na svojem ozemlju in pod pogoji, določenimi z nacionalnimi predpisi, dovolijo, da otrok, ki so stari manj kot tri leta in sedijo na zadnjih sedežih, ni treba zavarovati s sistemom za zadrževanje, primernim za njihovo višino in težo, če se ti otroci prevažajo v vozilu, v katerem takega sistema ni na voljo.

Člen 5

Iz obveznosti iz člena 2 so izvzete osebe, ki jim pristojni organi izdajo potrdilo o izvzetju zaradi resnih zdravstvenih razlogov. Vsako zdravstveno potrdilo, ki ga izdajo pristojni organi v eni državi članici, je veljavno tudi v drugi državi članici; iz zdravstvenega potrdila mora biti razviden rok veljavnosti, na zahtevo pa se mora pokazati vsem pooblaščenim osebam v skladu z ustreznimi določbami, veljavnimi v vsaki državi članici. Vsebovati mora naslednji simbol:

+++++ TIFF +++++

Člen 6

Države članice lahko s privolitvijo Komisije odobrijo še druge izjeme, kakor so določene v členu 5, da bi:

- upoštevale posebne fizične pogoje ali časovno omejene posebne okoliščine,

- omogočile učinkovito opravljanje nekaterih vrst poklicev,

- zagotovile, da lahko policija, varnostne službe ali reševalne službe pravilno opravljajo svoje naloge.

Člen 7

Komisija do 1. avgusta 1994 predloži poročilo o uporabi te direktive zlasti zaradi ugotavljanja, ali so potrebni strožji varnostni ukrepi in natančnejša uskladitev. Po potrebi so priporočilu priloženi predlogi, o katerih Svet čim prej odloča s kvalificirano večino.

Člen 8

1. Po posvetovanju s Komisijo sprejmejo države članice zakone in druge predpise, potrebne za uskladitev s to direktivo, do 1. januarja 1993. O tem takoj obvestijo Komisijo.

2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

3. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 9

Ta direktiva je naslovljena na države članice.

V Bruslju, 16. decembra 1991

Za Svet

Predsednik

H. Maij-Weggen

[1] UL C 298, 23.11.1988, str. 8; in UL C 308, 8.12.1990, str. 11.

[2] UL C 96, 17.4.1989, str. 220; in UL C 240, 16.9.1991, str. 74.

[3] UL C 159, 26.6.1989, str. 52; in UL C 159, 17.6.1991, str. 56.

[4] Direktiva Sveta 76/115/EGS z dne 18. decembra 1975 o približevanju zakonodaje držav članic o pritrdiščih varnostnih pasov motornih vozil (UL L 24, 30.1.1976, str. 6), kakor je bila nazadnje spremenjena z Direktivo 90/629/EGS (UL L 341, 6.12.1990, str. 14).

[5] Direktiva Sveta 77/541/EGS z dne 28. junija 1977 o približevanju zakonodaje držav članic o varnostnih pasovih in sistemih za zadrževanje potnikov v motornih vozilih (UL L 220, 29.8.1977, str. 95), kakor je bila nazadnje spremenjena z Direktivo 90/628/EGS (UL L 341, 6.12.1990, str. 1).

[6] UL C 341, 21.12.1984, str. 1.

[7] UL C 104, 16.4.1984, str. 38; in UL C 68, 24.3.1986, str. 35.

[8] Direktiva Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil (UL L 42, 23.2.1970, str. 1), kakor je bila nazadnje spremenjena z Direktivo 87/403/EGS (UL L 220, 8.8.1987, str. 44).

--------------------------------------------------